Interna pluvio

La Interna pluvio (Peltohyas australis, laŭ kiu Aŭstralia pluvio, kaj ankaŭ Pluvio de internaj teroj) estas eta kaj vigla pluvio, tio estas vadbirdo de la familio de ĥaradriedoj kaj ununura specio de la genro Peltohyas.

Ĝi estas endemia birdo de arida interno de Aŭstralio. Ĝi formas izolajn arojn en disaj vegetalkovritaj dezertaj ebenaĵoj kaj argilejoj dumtage kiam ili serĉas ombron kaj manĝas burĝonojn de arbustoj. Ili estas plej ofte vidataj nokte kiam ili manĝoserĉas ĉe ŝoseoj insektojn. La relativa malproksimeco de ties habitato rezultas en la fakto, ke ili ne estis bone studitaj. La plej detalajn observojn de la specio faris la fakulo pri sodafrika arid-zona ornitologio Gordon Maclean en la 1970-aj jaroj. Alternativaj nomoj estus dezerta pluvio kaj preripluvio.

Aspekto
La interna pluvio estas mezgranda pluvio kun distinga kripta plumaro. Maskloj kaj inoj estas similgrandaj: 19–23 cm longaj, kun enverguro de 43–47 cm, pezo de 80-90 g kaj mallonga beko de 1.7 cm.

Ĝi verŝajne ne estas konfuzita kun iu ajn alia specio kiam troviĝas en sia normala vivejo. Ĝiaj supraj partoj estas riĉe sablokoloraj, makulece malhelbrunaj. La nigra bendo trans la krono etendiĝanta malsupren tra la okulo estas unika, ĉar vertikala, ansattaŭ horizontala kiel ĉe plimultoj de pluvioj kaj karadrioj. La vizaĝo, orelareoj kaj kolo estas blankaj, same kiel la pugo. Larĝa nigra Y-forma bendo etendiĝas de la malantaŭa kolo laŭ la flankoj de la kolo trans la brusto ĝis la centro de la ventro. Sub la bendo la brusto, flankoj kaj ventro estas sablokoloraj. La kruroj estas pale sablokoloraj, kun la piedoj rimarkeble pli malhelaj. La okulirisoj estas malhelbrunaj kun tre fajna blanka okulringeto. Ĝi havas mallongan malhelan bekon. Maskloj kaj inoj havas similan plumaron. Maclean observis, ke la birdoj mudas al pli pala, malpli brila nereprodukta plumaro. Al nematuraj birdoj mankas la klaraj nigraj markoj sur la kapo, kolo kaj brusto de plenkreskuloj. 

Ĝi vokas malofte, plej ofte mallongan silenteman rapidan aŭ gorĝecan kroot aŭ krrr dum ekflugo. La frumaturaj idoj havas mallongajn densajn lanugajn plumojn, roznuance sablokolorajn aŭ kremkolorajn sur la supraj partoj kun densa ŝablono de malhelbrunaj makuloj. La subaj partoj estas blankecaj. La beko kaj kruroj estas palflavaj.

 Taksonomio kaj sistematiko 
La interna pluvio estis por la unua fojo dokumentita en 1840 kiam Charles Sturt kolektis nematurulon dum unu el siaj ekspedicij en la interno de Aŭstralio kaj sendis ĝin al John Gould. Gould dekomence nomis ĝin Eudromias australis (el la greka eu, bona, kaj dromos, kurulo, kaj australis, por la suda kontinento).

La interna pluvio estas unu el ĉirkaŭ 60 pluvioj de la familio Charadriidae, kvankam fakte ĝi estas rare vidata apud akvo. Ĝia taksonomia pozicio plue estas studita. La dekomenca scienca nomo Eudromias australis supozis genran rilaton kun la morinelo (E. morinellus), kio fakte ne ekzistas. Kelkaj modernaj fakuloj metas ĝin en Charadrius, rilata ĉefe al la Orienta pluvio (C. veredus) laŭ mitokondria DNA kaj pruvaro pere de proteina alozimo. Plimuta de nuntempaj fakuloj agnoskas la monotipan genron Peltohyas por la interna pluvio. Baker subtenis Peltohyas kaj metis la internan pluvion en klado kun aliaj aŭstralaziaj endemiaj genroj (kiuj ankaŭ koincide konsistas el unusola specio) nome la Eritrogono (Erythrogons cinctus) kaj la Akrabeka pluvio (Anaryhnchus frontalis) de Novzelando. La aŭstralia ornitologo Gregory M. Mathews proponis la subspecion C. australis whitlocki por birdoj de okcidenta Aŭstralio baze sur supozita pli malhela plumaro, sed la valideco de tio estas disputata.

Distribuado
La interna pluvio troveblas vaste en la arida sudoriento kaj sudokcidento de Aŭstralio. Ĝia distribuo egalrilatas al areoj sub la 100 mm de somera pluvokvanto. Ĝi povas esti trovita en taŭga vivejo ene de tiu teritorio en ĉiuj kontinentaj ŝtatoj.

 Referencoj 

 Ian Sinclair, Phil Hockey kaj Warwick Tarboton, SASOL Birds of Southern Africa (Struik 2002) 
 Hayman, Marchant kaj Prater Shorebirds 


Eksteraj ligiloj

Kategorio:Ĥaradriedoj
Kategorio:Birdoj de Aŭstralio